《送林贞耀藩参之岭南 其一》
明代·胡应麟

晨餐怅不御，飞龙在河梁。驾言奉王命，千骑巡东方。

材官负旌节，组练纷路傍。还州震华鼓，里闬烂生光。

伟哉图南鹏，八翼顺风翔。把袂即修途，行行涉炎荒。

岂无临歧戚，执手互徬徨。与子异形骸，去住安得双。

丈夫志万里，六合如帷房。勉哉策高足，铜柱流芬芳。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。